Nazihilsen

**Nazihilsen** eller **Hitlerhilsen** (tysk: *Hitlergruß*), gjerne kalt **tysk hilsen** (*Deutscher Gruß*) i nazistisk språkbruk og også omtalt som **Heil Hitler-hilsen** og liknende, var en nazistisk hilsen utført med utstrakt høyrearm og ordene *Sieg Heil!* («Seier, vær hilset!») eller *Heil Hitler!*. Den ble innført av det tyske nazistpartiet NSDAP i 1920-årene som en nasjonal variant av romersk hilsen fra det italienske fascistpartiet. Hilsenen og gesten var uttrykk for medlemmenes troskap til partiføreren Adolf Hitler og for persondyrkelsen av ham; skikken begynte sporadisk i 1923, men ble obligatorisk for partimedlemmer fra 1926. Hilsenen ble svært vanlig i det nasjonalsosialistiske Tyskland fra 1933 til 1945, særlig som en markering av ideologisk støtte til Hitler-bevegelsen og det nasjonalistiske prosjektet. Hitlerhilsen ble imidlertid totalforbudt i landet etter andre verdenskrig, sammen med andre «grunnlovsstridige» symboler som hakekors og SS-runer.

Etter 20. juli-attentatet mot Hitler i 1944 ble også hærens offiserer pålagt å bruke nazihilsen. Frem til da hadde de fortsatt brukt militær honnør. I dagboksnotat av 25. juli 1944 skrev *[[Aftenposten]]s* korrespondent Theo Findahl om de tyske offiserene at de «*har fått en offentlig ydmykelse – er blitt kommandert til «å gi labb», å løfte armen til Heil Hitler!*» 

## Historikk og bruk

De tyske nasjonalsosialistene hadde de italienske fascistene som det mer umiddelbare forbildet. De og andre av 1920-årenes politiske massebevegelser hadde allerede gjenopplivet og tatt i bruk den gamle romerske hilsen.

Hitlerhilsenen ble et markant uttrykk for den omfattende personkult som bredte seg over hele Det tredje rike etter at Hitler kom til makten i Tyskland i 1933. Den fikk to former: Høyre arm ble holdt stivt utstrakt og frem- og lett oppover med åpen håndflate vendt ned og fingrene samlet, eller en mer privat og mindre dramatisk variant med armen holdt opp med albuen nær kroppen, altså med armen bøyd. Gesten ble gjerne ledsaget av utrop som «*Sieg Heil!*» eller «*Heil Hitler!» Sieg* betyr «seier» på tysk, mens *Heil* tilsvarer «helbredelse» og «frelse», som i *ewiges Heil* («evig frelse», «evig nåde»).

Hitler og SS-lederen Heinrich Himmler utviklet en forestilling om at denne hilsningsformen ble brukt av germanske folk i oldtiden. Hitler så i dette et uttrykk for den germanske rases kampvilje, mens Himmler sammenlignet det med en edsavleggelse med hevet sverd. Fra 1933 til 1945 var hitlerhilsenen nokså utbredt i Tyskland. *Heil Hitler!* kunne brukes også i dagliglivet ved hilsen og direkte tiltale, eller, som i Waffen-SS, tiltale til en overordnet. Hitler selv foretrakk å hilses med ordene «*Heil, mein [[Führer]]*» eller rett og slett med et «*Heil!*» («Vær hilset»). *Sieg Heil!* var det vanlige taktfaste utropet ved nasjonalsosialistiske massemønstringer, for eksempel under rikspartidagene på 1930-tallet. Ordene kunne da gjentas tre ganger, som ved talekor lød: «*Sieg...Heil! Sieg...Heil! Sieg...Heil!*» eller ved at hovedtaleren tre ganger ropte «*Sieg*», og publikum hver gang svarte med et rugende «*Heil!*»


Fil:SauckelAufruf.jpg|Oppslag fra 1934, undertegnet av Fritz Sauckel, *[[Gauleiter]]* i Thüringen, om å bruke *Heil Hitler!* som «tysk hilsen» i arbeidslivet og alle andre sammenhenger.
Fil:Bundesarchiv Bild 146-1980-081-04A, Hitlerjugend, Jungsturm "Hitler".jpg|Medlemmer fra det tidlige *[[Hitlerjugend]]* marsjerer taktfast under tiårsmarkeringen av nazistenes «ølkjellerkupp» i München. «Hitlerungdommen» og uniformerte partimedlemmer hilser hverandre med «romersk hilsen». 
Reichsparteitag of the NSDAP in Nuremberg, SA troops march past Adolf Hitler, Sept. 1935.jpg|Hitler hilser med utstrakt arm sine paramilitære gatetropper i Sturmabteilung (SA) under partikongressen i Nürnberg i 1935. Bak i bilen er «Blodsfanen», partiets seremonielle hakekorsflagg.
Bundesarchiv Bild 183-B06275, Berlin, Reichstagssitzung, Rede Adolf Hitler.jpg|Hitler hylles som «fører» og rikskansler på talerstolen i den «stortyske» Riksdagen i Berlin i 1941. 


### Bruk i dag
«Hitlerhilsen» og andre nazistiske og antikonstitusjonelle symboler har vært forbudt i Tyskland og Østerrike etter andre verdenskrig, annet enn i klart satirisk mening. I Vesten i dag brukes «heiling» med utstrakt arm bare av nynazister og fascister og knyttes til ultranasjonalistiske og rasistiske miljøer. Moderne nazister bruker tidvis også sifferkombinasjonen 88 som symbol for «Heil Hitler» fordi bokstaven «H» er nummer åtte i det latinske alfabetet.

### Romersk hilsen

En hilsen med utstrakt høyrearm, kjent som romersk hilsen (*saluto romano*), hevdes ofte å ha vært brukt i Romerriket. Det finnes imidlertid ingen historiske kilder som bekrefter dette; snarere oppstod forestillingen gjennom malerkunst og filmer i moderne tid. Misforståelsen kan ha oppstått i romantikken og blitt forsterket av Jacques-Louis Davids klassiske maleri *Horatiernes ed* (1784). Denne fremstillingen inspirerte senere de italienske fascistene, som innførte hilsenen i 1919 for å knytte den til en antatt historisk storhet. Derfra ble gesten adoptert av tyske nazister og andre høyreorienterte bevegelser i Europa.

### Nasjonal Samlings «norske hilsen»

I Norge innførte Vidkun Quislings fascistparti Nasjonal Samling (NS) en liknende, angivelig norrøn hilsen som ble omtalt som «norsk hilsen»; den bestod av «oppstrakt høyre hånd» og ordene «Heil og sæl!», som betyr «frisk og lykkelig». Etter tysk mønster ble hilsningen obligatorisk for medlemmer av NS, og også benyttet ved stevner og annet som uttrykk for ideologisk støtte til bevegelsen. I januar 1941 kom det oppslag på alle offentlige kontorer om «den norske hilsen» for «de nordmenn som vil gjenerobre vårt lands frihet og selvstendighet.» Skikken og hilsningsordene ble fullstendig avskaffet da NS ble oppløst og erklært ulovlig etter krigens slutt i mai 1945.

### Amerikansk ''Bellamy salute''
I USA ble en honnør med utstrakt høyrearm tatt i bruk som en flagghilsen blant skolebarn under feiringa av *Columbus Day* i 1892. Denne hilsenen fikk betegnelsen *Bellamy salute* og fikk seinere en viss utbredelse. På grunn av likheten med hitlerhilsenen ble Bellamys hilsen fra 1942 helt erstattet av en honnør med høyre hånd over hjertet, for eksempel ved edsavleggelser til den amerikanske konstitusjonen.


Fil:David-Oath of the Horatii-1784.jpg|Romersk hilsen, her fremstilt i Jacques-Louis Davids «Horatiernes ed» (1784), skal ha blitt utført med utstrakt høyrearm. Denne forstillingen dannet grunnlaget for en tilsvarende hilsen blant politiske høyrebevegelser på 1900-tallet.
Fil:Students pledging allegiance to the American flag with the Bellamy salute.jpg|Amerikanske skoleelever hilser flagget med *[[Pledge of Allegiance]]* (troskapsløfte) og høyrearmen utstrakt i Bellamyhilsen ca. 1941. Denne hilsenen ble avskaffet i 1942.


## Se også
* Edsavleggelse

## Referanser


## Eksterne lenker
*